พอดีเพื่อนผมไปเจอคนอื่นรีวิวร้านนี้ไว้ในเวปพันทิป เลยชวนกันไปกิน ในพันทิปเค้าแนะนำว่า สปาเกตตี้ร้านนี้อร่อยมาก แต่วันนั้นไปถึงช้าไปหน่อย สปาเกตตี้(และสิ่งที่ดูน่ากินบนเมนูอีกหลายอย่าง)หมด อดเลยตรู  ร้านนี้ปิดค่อนข้างเร็วนะครับ เปิดช่วง 16:00 - 21:00 แล้วก็หยุดทุกวันพระ (เดาว่าพวกเนื้อ พวกหมูคงไม่ขาย ซึ่งก็อนุมาน [แบบเข้าข้างตัวเอง] ได้ว่าเค้าใช้ของสด ทำใหม่ทุกวัน)

ไปกินกัน 4 คนสั่งอาหามา 7 อย่าง
เริ่มจากของทานเล่น
- สลัดปูซอสผลไม้(เสาวรส) สำหรับคนที่ไม่ชอบทานน้ำเสาวรสแนะนำว่าอย่าสั่งเลยครับ เพราะมันเสาวรสมาก ส่วนตัวแล้วชอบผลไม้รสเปรี้ยวก็เลยทำให้ชอบเมนูนี้ไปด้วย ส่วนของเนื้อปูที่คลุกกับมายองเนสนั้น กินคำแรกก็ตะหงิดๆ ว่ารสชาติเหมือนอะไรซักอย่างที่ขายในเซเว่น ถกกันไปถกกันมา ลงความเห็นกะเพื่อนที่ไปด้วยว่า มันคือไส้กรอกเซเว่นนั่นเอง เหมือนมากจริงๆ ครับ เหมือนจนตกใจ
- ปอเปี๊ยะแฮมชีส อันนี้ทีเด็ด ด้วยความที่เมนูนี้มันไม่ได้จำเป็นต้องมีการปรุงเท่าไหร่ ความอร่อยก็เลยไปขึ้นกับวัตถุดิบซะเยอะ ผมชอบแฮมที่ร้านนี้ใช้ครับ อร่อยดี แถมใส่มาแบบไม่มีกั๊ก ถูกใจมากเลย
- หอยแมลงภู่อบเนยกระเทียม อันนี้ก็อร่อยได้มาตรฐาน รสชาติเข้มข้น หอยตัวโตๆ

มาถึงจานหลักกันบ้าง สั่งสเต็กไปสี่จาน
- สเต็กเนื้อซอสแจ่ว เมนูเขียนว่าแจ่ว แต่ออกมาจะค่อนไปทางน้ำจิ้มไก่ซะมากกว่าหน่ะครับ รสชาติเข้ากับเนื้อดีนะครับ เผ็ดๆ หวานๆ ถ้าเปรี้ยวกว่านี้น่าจะดี จะติก็แค่เนื้อเหนียวไปหน่อยครับ เคี้ยวกันเหนียงยานเลยทีเดียว
- สเต็กปลาแซลมอน เมนูนี้ไม่มีข้อจะติ แต่ก็ไม่ได้ประทับใจอะไรเป็นพิเศษ ปลาสดดี ไม่เหม็นคาว เป็นอันว่าอร่อยได้มาตรฐาน
- สเต็กหมู อีก 2 จาน จำไม่ได้ว่าราสซอสอะไรบ้าง อันนี้ก็เหมือนกันครับ ไม่มีอะไรจะติ แต่ก็ไม่ได้ประทับใจ เหมือนความรู้วิชาต่างๆ ที่เรียนในโรงเรียน เข้ามาแล้วรับรู้มันแป๊บนึงแล้วก็ผ่านไป

อย่างนึงที่ประทับใจจากการไปทานอาหารที่ร้านนี้คือ แม่ครัวเค้าดูพิถีพิถันกับอาหารมากครับ พวกเครื่องเคียงที่มากับสเต็กถูกจัดมาสวยงาม เฟรนช์ฟราย ก็ทอดใหม่หมด  presentation ของสลัดก็สวยงาม

ร้านนี้ตั้งอยู่ริมถนนซอย เจริญกรุง 85 ไม่มีที่จอดรถนะครับ ถ้าเอารถไป แนะนำให้ไปจอดตรงโรงแรมแม่น้ำ รามาดา แล้วค่อยเดินมาจะสะดวกกว่า

ป.ล. ที่กินไปวันนั้น ตกหัวละ 225 บาท คุ้มค่า คุ้มราคามากครับ